შოკოლადში ამოვლებული ბეკონი

შოკოლადში ამოვლებული ბეკონი — ამერიკული კერძი; გულისხმობს შემწვარ ბეკონს, რომელსაც რძიან ან შავ შოკოლადში ავლებენ; ზევიდან შეიძლება მოეყაროს ზღვის მარილი, დაფხვნილი ფსტა, ნიგოზი ან ნუშის ნამცეცები.  ინტერნეტში ის ჯერ კიდევ 2005 წლის წყაროებში გვხვდება. კერძმა პოპულარობა მთელ მსოფლიოში მოიპოვა და საჭმლის შესახებ გადაღებულ ტელეშოუებშიც მრავალჯერ გამოჩენილა. მისი ვარიაცია გვხვდება შტატების ბაზრობებზე, სადაც ბეკონი შოკოლადის სოუსთან ერთად მიირთმევა. დღესდღეობით შოკოლადიანი ბეკონი შეგვიძლია სპეციალურად მისთვის განკუთვნილ საჭმლის ბარებში ვიპოვოთ. 

მსგავსი კერძი, სახელად „შოკოლადის სალო“, უკრაინაშიც გვხვდება. კანფეტების ქარხანამ კერძის პირველი აპრილის ვერსია დაამზადა, რაშიც კარამელი და გამლღვალი ღორის ქონი გამოიყენა, რითიც მარილიანი ტკბილეული გემოთი შოკოლადში ამოვლებულ სალოს დაამსგავსა. 

 გამოხმაურება 
შოკოლადში ამოვლებული ბეკონი აშშ-ში ძვირიანი და ხარისხიანი კერძის სახით იყიდება. მინესოტას შტატის ბაზრობაზე მას „ღორის სალოკი“ ერქვა; იყიდება სანტა კრუზ ბოარდვალკში, კალიფორნიაში, და ასევე ნიუ-იორკში, „ღორის კანფეტის“ სახელით. 

ეს ტკბილეული ტელეშოუში - „ვახშამი: შეუძლებელი“ გამოჩნდა, როდესაც ის წარმოადგენდა შეფ მაიკლ საიმონის „მისიის“ ნაწილს (როდესაც ეს უკანასკნელი ცდილობდა ყოველდღიური ქუჩის საჭმელი ვაილდვუდში, ნიუ-ჯერსიში, მაღალი ხარისხის კერძებად ექცია).   

ბეკონი შოკოლადის სოუსით 2009 წლის ფლორიდის შტატის ბაზრობაზეც გამოჩნდა. „Time“ ჟურნალმა ვიდეოთი გადაიღო ამ კერძის მომზადების პროცესი.

 მომზადება და ვარიაციები 
ჩვეულებრივ, შოკოლადში ამოვლებული ბეკონის მოსამზადებლად ზოლებიანი ბეკონი გამოიყენება, თუმცა შესაძლოა სხვა ნაჭრებიც შეგვხვდეს. ხორცი ჯერ იწვება, შემდეგ გამლღვალ შოკოლადში იდება, და ბოლოს (კლიენტის გემოვნებიდან გამომდინარე) ნებისმიერი დაფხვნილი დანამატი ეყრება - ამის შემდეგ მას აგრილებენ. კერძის ვარიაციად ბეკონის მხოლოდ კონკრეტული ნაწილის შოკოლადში ამოვლება, ხოლო მეორე ნაწილის ცარიელად დატოვება მიიჩნევა. 

აშშ-ში ტკბილი ინგრედიენტებით მომზადებული ბეკონის პოპულარობამ, რომელიც ეროვნულ მედიასა და ინტერნეტში რეცეპტების სწრაფი გავრცელებითაა გამოწვეული, უჩვეულო კულინარიული გამოგონებები განაპირობა, როგორებიცაა შაქარში ამოვლებული ბეკონის კუბიკები (დაფუძნებული რეცეპტზე - „შაქარში ამოვლებული ბეკონი ათქვეფილი ნაღებით", დაიბეჭდა ნიუ-იორკ ტაიმზში) და ყავისფერი შაქრით გამომცხვარი ბეკონის ნაჭრები, რომლებიც მარტინის დასაყოლებლად გამოიყენება. 
სქოლიო

კატეგორია:ამერიკული სამზარეულო
კატეგორია:ამერიკული დესერტები